**Лисестиот дрозд** (науч. *Turdus iliacus*) е птица од семејството дроздови (*Turdidae*), распространета во Европа и Азија, и малку помала од сличниот дрозд пејач. Лисестиот дрозд презимува во Македонија.

Таксономија и систематизација
-----------------------------

Овој вид, како и многу други, за првпат е опишан од Карл Лине во неговата *Systema naturae* во 1758 под неговото сегашно научно име.

Има два подвида:

* *T. i. iliacus*, номинираниот подвид, опишан од Лине, кој се размножува на копното од Евроазија;
* *T. i. coburni*, опишан од Sharpe, 1901, кој се размножува во Исланд и Фарски Острови, а зимува од западна Шкотска и јужна Ирска до северна Шпанија. Овој подвид е целосно малку потемен и сосема малку поголем од номинираниот.

Опис
----

Лисестиот дрозд е долг 20-24 см и има распон на крилјата од 33 до 34.5 см, а тежи 50-75 грама. Половите се слични, со бледо кафеав грб и со темнокафеави точки на белите долни делови. Највпечатлива идентификациона одлика се црвените слабини и црвеното под крилјата, и кремавобелата лента над окото.

Мажјакот има различни кратки песни, и свирка во лет.

Распространетост и живеалиште
-----------------------------

Глава од *T. i. coburni* во Исланд
Се размножува во северните региони на Европа и Азија, од јужен Исланд до северна и речиси цела Шкотска, на исток преку Скандинавија, Балтичките држави, северна Полска и Белорусија, и преку цела Русија. Последните години, ја прошири својата распространетост, во источна Европа ја има во северна Украина, и на јужен Гренланд, каде во 1990-1991 ја колонизираше областа околу Какорток.

Оваа птица често се меша со блискиот белограден кос во повисоките области.

Таа е птица преселница, која зимува во западна, централна и јужна Европа, северозападна Африка и југозападна Азија, до северен Иран. Птиците од некои делови на западната распространетост (особено од југозападна Норвешка) може да се постојани жители, без никакви миграции, а оние од источниот дел се селат најмалку 6.500-7.000 км, за да дојдат до своите зимувалишта.

Повеќепати се забележани скитници од овој вид на североситочниот брег на Северна Америка, како и двапати на северозападниот брег (еднаш во Вашингтон, 2005 и на Алјаска, во ноември 2011).

Поведение
---------

Птиците што се селат често формираат преселнички јата од 10 до 200 или повеќе птици, често хранејќи се заедно со ливадски кос, обичен кос и сколовранци, а понекогаш заедно со имеличарот, дроздот пејач и белоградниот кос. За разлика од дроздот пејач, пономадскиот лисест дрозд не се враќа секогаш на истите места за зимување.

### Размножување

Гнездата често ги прават на земја.
*Turdus iliacus coburni*
Лисестиот дрозд се размножува во иглолисни и брезови шуми, како и во тундри. Гнездото е уредно и го сместува во грмушки или на земја, каде несе 4-6 јајца. Инкубацијата трае 12-13 дена. Пилињата се оперјуваат по 12-15 дена, а остануваат зависни од родителите уште 14 дена.

### Исхрана

Овие птици се сештојади и се хранат со широк спектар инсекти и црви преку целата година, збогатувајќи ја исхраната со бобинки наесен и зиме.

Статус
------

Лисестиот дрозд има широка распространетост од околу 10 милиони км², и голема популација, со 31 до 42 милиони единки само во Европа. Видон не се смета за загрозен, и е вклучен во категоријата на најмала загриженост.

Наводи
------

1. 1 2  BirdLife International (2012). „*Turdus iliacus*". *IUCN Red List. Version 2012.1*. International Union for Conservation of Nature. Посетено на 16 July 2012.
2. ↑  (латински) Linnaeus, C (1758). *Systema naturae per regna tria naturae, secundum classes, ordines, genera, species, cum characteribus, differentiis, synonymis, locis. Tomus I. Editio decima, reformata*. Holmiae. (Laurentii Salvii). стр. 168. T. alis subtus flavescentibus, rectricibus tribus lateralibus apice utrinque albis.
3. 1 2 3 4 5 6 7  Snow, D. W. & Perrins, C. M. (1998). *The Birds of the Western Palearctic* Concise Edition. OUP ISBN 0-19-854099-X.
4. 1 2 3 4 5 6 7  del Hoyo, J. Elliott, A. & Christie, D. eds. (2005). *Handbook of the Birds of the World* Vol. 10. Lynx Edicions, Barcelona ISBN 84-87334-72-5.
5. 1 2 3 4 5 6 7 8  Clement, P. & Hathway, R. (2000). *Thrushes* Helm Identification Guides, London ISBN 0-7136-3940-7.
6. ↑  Evans G (1972). *The Observer's Book of Birds' Eggs*. London: Warne. стр. 78. ISBN 0-7232-0060-2.
7. ↑  Snow, David; Perrins, Christopher M (editors) (1998). *The Birds of the Western Palearctic concise edition (2 volumes)*. Oxford: Oxford University Press. ISBN 0-19-854099-X.CS1-одржување: излишен текст: список на автори (link) p1215–1218

Надворешни врски
----------------

* Лисест дрозд на Ризницата ?
* Возраст и пол (PDF; 2.2. MB) by Javier Blasco-Zumeta & Gerd-Michael Heinze Архивирано на 26 декември 2011 г.